**ШЕСТАЦИ, ПРОЧИТАЈТЕ СВЕ ОВО, ИСПРАТИТЕ ЛИНКОВЕ НА КРАЈУ ДОКУМЕНТА, А ЗАТИМ ПРЕПИШИТЕ СВЕ ПОЖУТЕЛО. УЖИВАЈТЕ!!!**

**ЦИКЛУС ПЕСАМА О КРАЉЕВИЋУ МАРКУ**

Краљевић Марко, син краља Вукашина, владао је после очеве смрти (1371) пределима данашње Македоније, око града Прилепа, признајући турску врховну власт. Иако је био турски вазал и помагао турским освајачима у ратовима, Марко није био ропски покоран. Мрзео је турског цара, а кад је ишао у рат за њега, ишао је ради добра свог народа. Марко је погинуо 17. маја 1395. године у боју на Ровинама, борећи се на страни Турака против Угара.

У нашој народној поезији, Марко је најомиљенији лик и највећи јунак. Народни певач је од њега створио великог јунака са најреалнијим особинама наших предака. У народним епским песмама опеван је готово цео његов живот, од рођења па до смрти. Градећи Марков лик, у складу са тежњама и мислима поробљеног народа, народни певач чак није поштовао историјске и животне чињенице. Марка Краљевића красе многе позитивне особине: племенитост, нежност према мајци, љубав према незаштићенима и поштенима, а нарочито сиромашнима. У песмама о Марку налазимо и његове негативне особине: самовољу, похлепност, суровост, као и то да је био кавгаџија и имао преку нарав. Али те мане чиниле су Марка потпуном личношћу. Јер, какав би то био јунак, заштитник сиротиње и потлачених, кад би био миран, покоран, стидљив, бојажљив. Осветничке и ослободилачке тежње наших предака тражиле су храброг, јаког, мудрог, вештог борца који се не плаши и не покорава, а нашле су га у Марковом лику. Он је оличење српског народа, јер су преко песама о њему народни певачи опевали особине, тежње, жеље и наде целог нашег народа. Зато Краљевић Марко, према песми, није погинуо. Није ни умро. Он је заспао, па ако устреба народу, пробудиће се. То се тумачи општим ставом народа и његових певача да сан о слободи никад не умире, па ни јунак који се за ту слободу бори.

Песама о Краљевићу Марку има највише у нашој народној епској поезији. О њему је испевано око триста песама, које по тематици и времену припадају и преткосовском и косовском и покосовском циклусу, али се сврставају у посебан циклус песама о Марку Краљевићу, без обзира на то што Марко суделује и у догађајима који су опевани у другим циклусима. Он је био најпопуларнији јунак код народних певача, који су створили мит о човеку ненадмашне снаге и храбрости. Био је митски заштитник Срба од сурових турских освајача и као такав уливао је народу наду у светлију будућност.

Познате песме из циклуса о Краљевићу Марку јесу Дјевојка надмудрила Марка, Женидба Краљевића Марка, Лов Марков са Турцима, Краљевић Марко и Арапин, Краљевић Марко и бег Костадин, Краљевић Марко и брат му Андријаш, Краљевић Марко и вила, Краљевић Марко и кћи краља Арапскога, Краљевић Марко и Љутица Богдан, Краљевић Марко и Мина од Костура, Краљевић Марко и Муса Кесеџија, Краљевић Марко и орао, Краљевић Марко и соко, Краљевић Марко укида свадбарину, Марко пије уз рамазан вино, Марко познаје очину сабљу, Орање Краљевића Марка и многе друге.

МАРКО КРАЉЕВИЋ УКИДА СВАДБАРИНУ

Књижевна врста: Епска песма из циклуса песама о Марку Краљевићу

Књижевни род: Епика

Књижевна форма: поезија

Стилске фигуре: стални епитети, хипербола...

Тема: Туга и бес Марка Краљевића због патње девојке и његова борба против неправде нанете девојци и осталим припадницима потлаченог српског народа

Главни ликови: Мајка Југовића, Косовка девојка, Арапин

Место и време радње: Косово поље, период после Косовског боја

У временима када су Турци и Арапи насртали на нашу земљу и угњетавали наш народ, као отпор ропству стваран је мит о Марку Краљевићу, неустрашивом и непобедивом јунаку који се борио за правду, морал и поштење. Он је опеван као крупан човек изузетне снаге, духовно надмоћан, мудар и одлучан, али и племенит и осећајан, пун људске једноставности и непосредности о чему најбоље сведеоче стихови народне песме “Марко Краљевић укида свадбарину”.

У овој песми Марко Краљевић сусреће лепу Косовску девојку чија је коса оседела због несреће која ју је задесила. Девојчина туга и бол су га дубоко дирнули, па је нежно разговарао са њом, не би ли у разговору сазнао шта је мучи. Девојка му је рекла да је несрећна и да много пати јер се не може удати и основати породицу без свадбарине коју њена сиромашна породица не може да плати. Поред тога, морала је и да буде Арапину љуба на једну ноћ, али је више волела да умре него да буде љуба душманину своје земље. Надахнут речима несрећне девојке, Марко ју је одвратио од смрти и понудио јој дукате за свадбарину, али кад му је девојка испричала о злу који Арапин чини, у њему се јавила огромна жеља за осветом. Није могао да допусти да неправда победи правду и био је спреман да без колебања удари на злочинца и пресуди му за његов зличин. Пун храбрости и вере у себе, са сузама на јуначком лицу због неправде која је нанета његовом народу спустио се на свом коњу Шарцу низ Косово равно. Срдит Марко на срдитом Шарцу из чијих копита је жива ватра севала, а из ноздрва се дизао модар пламен, кренуо је без имало страха на Арапина и његове слуге. Кад се нашао са Арапином лице у лице, пред ноге му је бацио дукате и затражио девојку на вересију. Својом дрскошћу и храброшћу изазвао је Арапина, па га је он у свом бесу ударио буздованом неколико пута. Крупном и неуништивом Марку нису наудили ти ударци већ су му дали још више снаге. Замахнуо је својим буздованом и само једним ударцем скинуо Арапину главу са рамена. Сабљом је посекао његове слуге, а оставио само четворицу које је послао на четири стране да свима по Косову разгласе да је Марко укинуо свадбарину.

Марко је био крупан човек тешке руке и грубе спољашњости иза које се крило топло срце пуно врлина. Био је храбар и несаломив јунак, а његово јунаштво је извирало је из дубоке љубави према особи која је у невољи. Био је осећајан, погађала га је туђа несрећа и желео је да буде заштитник свима онима који се не могу сами заштити.

Песма „Марко Краљевић укида свадбарину" је епска песма у чијој композицији се издвајају два основна мотива: мотив сусрета јунака са Косовком девојком и мотив сукоба Марка Краљевића са Арапином, који већ девет година угњетава српски живаљ на Косову. Марко Краљевић је српски јунак који се борио против тираније и неправде у свим својим борбама излазио као победник. У овој песми је опеван као јунак који је укинуо свадбарину и спасио душе многих унесрећених косоваких девојака.

Сусрећу се Косовка девојка и Марка Краљевић. Девојка је тужна, делује несрећно и изгубљено. Марко, непосредан, срдачан и пун људске топлине, започиње разговор са њом и интересује се за њене невоље.

Девојка је била лепа и румена у лицу, лепог стаса и отменог држања, али њена коса је била седа. Чињеница да је млада, а да је пре времена оседела говори о томе да је пуно пропатила и да је дубоко несрећна. Марко жели да сазна узрок девојчиних мука и нарушене лепоте. У својој доброти и осетљивости на туђе невоље, иако не зна ко је девојка, ословљава је са "драга сестро", а она, иако га први пут види у свом животу обраћа, му се са "драги брате" и исповеда му се.

Девојка се није бојала нити стидела Марка јер је деловао питомо и уливао јој је поверењеје. Иако је био снажан и јак мушкарац спреман да истог тренутка крену у жестоку борбу, из њега је избијала нежност, доброта, саосећајност и разумевање за туђу бол и несрећу.

Девојка отвара своју душу Марку и плачући му износи своје невоље и муке. Из њене исповести Марко сазнаје за велику драму која се одвијала у њеној души, сазнаје да је на Косово пре девет година дошао и ту остао свирепи Арапин, да га народ храни и поји, да је он увео намет звани свадбарина, тако да онај који нема новаца не може се ни удати ни оженити. То је и разлог зашто је она остала неудата, без личне среће. Свадбарина није била једино зло које је Арапин увео. Много горе је било то што је свака девојка пре удаје морала да спава са њим, а свака невеста са његовим слугама. Ред је био дошао и на њу, али она није желела да прихвати услове Арапина јер их је сматрала понижавајућим. Била је достојанствена, честита девојка која је више волела да оде у смрт, него да буде љуба непријатеља и мучитеља њеног народа и тако се понизи и осрамоти. О тузи и јаду коју осећа несрећна девојка најбоље сведоче стихови:

Марко је дирнут исповешћу Косовке девојке. Одговара је од њеног наума и даје јој новац како би јој олакшао невоље. Такође, тражи од ње да му каже место на коме је Арапин, да се са њим сретне и плати му свадбарину и то онако како њему јунаку доликује - сабљом и осветом.

Марко креће преко Косова сећајући се какво је оно било за време владавине цара Лазара. Дубоко повређен сазнањем да му је Косово у ропству, да се његов народ пати, да је понижен и да му је укаљана част. У себи осећа немир и огроман бес који се са њега преносе и на његовог коња Шарца коме "из копита жива ватра сијева, из ноздрва модар пламен диже". Иако је велики јунак, Марко плаче од жалости и туге за својим народом, јер судбину и срамоту свог народа доживљава као своју. Отуда потиче и његова огромна жеља да се супротстави Арапину и освети му се за зло које је учинио. "Осветити или погнути" биле су његове мисли док је по Косову тражио Арапина.

Марко се сусреће са Арапиновим слугама који уплашени његовом јуначком појавом и мрким изгледом беже под шатор, крију се иза Арапина и сакривају своје сабље од Марковог погледа.

Арапин, свестан Маркове велике снаге и срца јуначкога наступа лукаво. Претвара се да је срдачан домаћин и позива непозваног госта да заједно пију вино, како би га прво одобровољио, а касније убио и опљачкао. Оштроумни и мудри Марко је одмах схватио Арапинове намере, па се поиграва са њим. Даје му само три дуката свадбарине - суму знатно нижу од оне које је Арапин захтевао и тиме га вређа и изазива. Схвативши да му се Марко руга, бесни Арапин насрће на њега и удара, али ти ударци су били толико слаби да су ког српског јунака изазвали само смех. Био је надмоћан, а Арапин у погледу на њега јадан, бедан, немоћан, једном речју ништаван. Није се намерио јунак на јунака, те Марко сматрајући да Арапин није достојан борбе, убија га својим буздованом, само једним замахом и једним ударцем. Сабљом је посекао све Арапинове слуге осим четворице које је оставио да би кренули на све четири стране света и свима јавили вест да нема више свадбарине.

Колико је Марко Краљевић приказан као јак и силан, најбоље показује сцена у којој он удара буздованом Арапина те му откида главу. Главни јунак песме Марко Краљевић укида свадбарину, обраћа се Богу, смејући се.

Песма се завршава колективним благословом. Народ благосиља и слави Марка Краљевића као великог избавитеља од невоља и зла.

Расплет и епилог песме су у складу са оним шта народни песник мисли о Марку Краљевићу, српском јунаку. Он је за песника непобедив јумак кога чувајч бог, али не без разлога. Марко није само храбар, снажан и несустрашив јунак. Он је поштен, праведан, непристрасан и изнад свега осетљив човек који не може да поднесе тугу и несрећу људи. Поштујући људске и божје законе он се супотставља свима онима који чине неправду и муче недужни народ. Његова мисија је тиранији стати на пут и уништити насилнике који безразложно угњетавају слабије од себе. Народни стваралац Марку супротставља најбоље борце, неки чак и од Марка јаче, али они га не могу победити јер осим снаге немају ниједну позитивну особину. Пошто је Марко заштитник обесправљених и слабих, на његовој страни су Божја правда, и натприродна бића. С друге стране нагласак се ставља на чињеницу да је победа већа и значајнија што је противник јачи, а то је могуће ако се бориш за праведну ствар, онда ти и Бог помаже.

**Домаћи задатак:** Прочитати (или одслушати) још три песме о Марку... По избору две, а обавезна нека буде „Марко Краљевић и Муса Кесеџија“

<https://www.youtube.com/watch?v=VJR-yfHFhps>

<https://www.youtube.com/watch?v=0O9LHZjdqWg>

<https://www.youtube.com/watch?v=QVj0ZpEelQA>